Situationen virker normal i et supermarked sidst på eftermiddagen. Kunder kommer ind, hiver varer i deres kurve, betaler og forlader butikken. Nogle med et sideblik til den let akavede situation ved kassen, hvor en ung mand står med en vinflaske og forsøger at diskutere med to ansatte. Samtalen er vanskelig, da han tydeligvis ikke taler tysk. De ansatte i butikken beder ham flere gange om at aflevere vinflasken og gå, men det nægter den unge mand.

Ingen virker truende og alle de handlende forlader butikken uden at tage yderligere notits af episoden.

Pludselig kommer fire store mænd ind i butikken. Med hastige og faste skridt går de direkte mod den spinkle mand mellem de to ansatte. De griber ham bagfra, flår flasken fra ham og vrider hans arme om på ryggen. Brutalt puffer og skubber de ham ud af supermarkedet. Den unge mand, en 21-årig asylansøger fra Irak, går i panik og forsøger at vriste sig løs.